Tisztelt Polgármester Úr!

Tisztelt Képviselők!

Engedjék meg, hogy a telki katolikus közösség nevében ismét levélben keressük meg Önöket a Telki, Petőfi S. utca 6. szám alatt épülő Katolikus Közösségi Ház ügyében.

Szeretnénk mindenekelőtt megköszönni mindazt a segítséget és együttműködést, amit a két évvel ezelőtt indult építkezésünk folyamán a szomszédos Kodolányi Ház üzemeltetőinek közreműködésével a közműhasználat területén és egyéb kérdésben kaptunk.

A Polgármester Úrral közösen tartott, 2019. szeptemberi alapkőletételkor talán nem volt olyan közöttünk, aki merte volna remélni, hogy két évvel később már a végéhez fog közeledni a beruházás. Pedig örömmel adjuk hírül, hogy reális esély mutatkozik arra, hogy a telki Katolikus Közösségi Házat még ebben az évben birtokba vehessék a használói.

Tisztelt Polgármester Úr, tisztelt Képviselők, szeretnénk, hogy a közös kezdés után a befejezés öröme is közös legyen. Egyúttal tisztelettel kérjük annak újbóli megvizsgálását, hogy Telki Önkormányzata anyagilag is támogassa az építkezést, csatlakozva a Telkiben élő családok, a Székesfehérvári Püspökség és Magyarország Kormánya immár közös projektjéhez, hozzájárulva ezzel Közösségi Házunk 2021. évben történő megnyitásához, és részt vállalva közösségünk régi álmának megvalósításában.

Kérjük, hogy támogatási kérésünket a soron következő képviselőtestületi ülésükön megvizsgálni szíveskedjenek.

Segítő együttműködésüket megköszönve, felelősségteljes munkájukhoz továbbra is sok sikert kívánunk!

Telki katolikus közössége, Harkai Gábor plébános úr és az Egyházközségi Képviselőtestület által kijelölt Építési Bizottság nevében,

Tisztelettel,

Földváry Gábor

Telki, 2021. augusztus 28.